**Összefoglaló tájékoztató**

**a rendezett munkaügyi kapcsolatok feltételeiről és igazolásának módjáról szóló**

**1/2012. (I.26.) NGM rendelet**

**támogatást kizáró feltételeiről**

A könnyebb jogalkalmazás elősegítése érdekében a következőkben szeretnénk közérthetően összefoglalni azokat az eseteket, amikor a rendelet 4-6.§-ai alapján nem nyújtható támogatás, mert az ügyfél nem felel meg a rendezett munkaügyi kapcsolatok feltételeinek:

1) Nem nyújtható támogatás, ha a támogatás igénylőjét az adózás rendjéről szóló 2003. évi XCII. törvény (a továbbiakban: Art.) 16. § (4) bekezdés a) pontjában vagy 16. § (4a) bekezdésében, valamint az egyszerűsített foglalkoztatásról szóló 2010. évi LXXV. törvény 11. §-ában foglalt, a foglalkoztatásra irányuló jogviszony létesítésével összefüggő bejelentési kötelezettség elmulasztása miatt a munkaügyi hatóság a munkaügyi ellenőrzésről szóló 1996. évi LXXV. törvény (a továbbiakban: Met.) szerint munkaügyi bírsággal sújtotta, vagy a központi költségvetésbe történő befizetésre kötelezte, vagy az állami adóhatóság az Art. szerinti mulasztási bírsággal sújtotta, és

*a)* a munkaügyi hatóság, valamint az állami adóhatóság által kiszabott munkaügyi bírság/mulasztási bírság összege nem haladja meg a harmincezer forintot, valamint

*b)* a jogsértés első alkalommal, egy munkavállaló vonatkozásában került megállapításra, valamint

*c)* a jogsértést megállapító közigazgatási határozat jogerőre emelkedésétől és végrehajthatóvá válásától számított két éven belül a hatóság a korábbival azonos jogsértés elkövetését állapította meg.

2) Nem nyújtható továbbá támogatás, ha a támogatás igénylőjét

a) az Mt. 72. §-ában meghatározott, a munkavállalói jogalanyisággal kapcsolatos életkori feltételekre (ideértve a gyermekmunka tilalmát is) vonatkozó rendelkezések megsértése miatt a munkaügyi hatóság aMet. szerint munkaügyi bírsággal sújtotta, vagy a központi költségvetésbe történő befizetésre kötelezte,

b) jogszabályban, kollektív szerződésben vagy a miniszter által az ágazatra, alágazatra kiterjesztett kollektív szerződésben megállapított munkabér mértékére és a kifizetés határidejére vonatkozó rendelkezések megsértése miatt a munkaügyi hatóság a Met. szerint munkaügyi bírsággal sújtotta, vagy a központi költségvetésbe történő befizetésre kötelezte,  
c) a munkaerő-kölcsönzésre vonatkozó, az Mt. 193/D. §-a (1) bekezdésének a nyilvántartásba vétellel kapcsolatos szabályainak megsértése miatt a munkaügyi hatóság a Met. szerint munkaügyi bírsággal sújtotta, vagy a központi költségvetésbe történő befizetésre kötelezte, valamint

d) az egyenlő bánásmód hatóságról és az esélyegyenlőség előmozdításáról szóló 2003. évi CXXV. törvény (továbbiakban: Ebktv.) alapján az egyenlő bánásmód követelményének megsértése miatt az egyenlő bánásmód követelményének érvényesülését ellenőrző hatóság az Ebktv. alapján bírsággal sújtotta,

és a jogsértést megállapító közigazgatási határozat jogerőre emelkedésétől és végrehajthatóvá válásától számított két éven belül a hatóság a korábbival azonos jogsértés elkövetését állapította meg.

(3) Végül nem nyújtható támogatás, ha a támogatás igénylésének időpontját megelőző két éven belül jogerőre emelkedett és végrehajthatóvá vált közigazgatási határozattal a támogatás igénylőjét a harmadik országbeli állampolgár

a) munkavállalási engedély, illetve EU Kék Kártya, vagy

b) a harmadik országbeli állampolgárok beutazásáról és tartózkodásáról szóló 2007. évi II. törvény (a továbbiakban: Harmtv.) szerinti, keresőtevékenység folytatására jogosító engedély (ideértve a magas szintű képzettséget igénylő munkavállalás és tartózkodás céljából kiállított EU Kék Kártyát is)

nélkül történő foglalkoztatása miatt a munkaügyi hatóság a Met. szerint munkaügyi bírsággal sújtotta, vagy a központi költségvetésbe történő befizetésre kötelezte, vagyaz idegenrendészeti hatóság a Harmtv. szerinti, keresőtevékenység folytatására jogosító engedély hiánya miatt közrendvédelmi bírsággal sújtotta.

Megjegyzendő, hogy a rendezett munkaügyi kapcsolatok feltételeinek vizsgálata során a jogerős közigazgatási határozattal egy tekintet alá esik, ha annak bírósági felülvizsgálata iránt keresetet indítottak, és a bíróság a keresetet elutasította vagy a közigazgatási határozatot megváltoztató döntést hozott.

Tatabánya, 2013. október 21.